ขอสอบถามนะคะ พอดีว่ารักษารากฟันกรามด้านบนมาประมาณปีนึงแล้ว แต่ตอนนี้พบปัญหาคือเวลาเผลอใช้แปรงที่มีขนแปรงแข็ง หรือเผลอแปรงฟันแรงๆ ฟันซี่ที่รักษารากฟันจะมีเลือดออกแต่ไม่มีอาการ เจ็บ ปวด หรือบวม อยากทราบค่ะว่าฟันซี่นี้จะมีปัญหาหรือเปล่า
สวัสดีค่ะ การมีเลือดออกจากไรฟันขณะแปรงฟันดังกล่าวมานั้น อาจจะเกิดจาก การแปรงฟันที่แรงเกินไป การมีเหงือกอักเสบจากมีคราบหินปูนเกาะ การติดเชื้อภายในเหงือกหรือฟัน การขาดสารอาหารจำพวกวิตามินซี และวิตามินเค การเปลี่ยนแปลงของระดับฮอร์โมนในระหว่างที่ตั้งครรภ์ มีภาวะเลือดออกผิดปกติ หรือกำลังใช้ยารักษากลุ่มยาต้านการแข็งตัวของเลือดอยู่ เป็นต้นโดยหากมีฟันที่เคยทำการผ่าตัดรักษารากฟันอยู่เดิมนั้น ถ้าทำการรักษามาหนึ่งปีแล้ว ไม่น่ามีแผลด้านนอกที่ทำให้เกิดเลือดออกได้ง่ายอีกแต่อย่างไรก็ตามควรสังเกตอาการเช่น เลือดออกผิดปกติอยู่ตลอด แม้ไม่ได้ไปแปรงโดน ปวด บวม เจ็บบริเวณดังกล่าว ซึ่งอาจบ่งบอกถึงการมีรากฟันที่ผิดปกติกลับมาเป็นซ้ำได้ ถ้ามีอาการผิดปกติใดๆ ให้รีบไปพบทันตแพทย์เบื้องต้น รักษาความสะอาดภายในช่องปากให้ดี แปรงฟัน 2 ครั้งเช้าเย็น ใช้ไหมขัดฟันทุกวัน